د.عبد اللطيف اكنوش- استاذ باحث — في الحلقات السابقة، شفت معاكوم “دولة موسى بن أبي العافية” للي تأرجحات بين الشيعة والسنة، قبل ما تستاقر على “مناولة” الشرعية السنية ديال “الخلافة الأموية في إسبانيا”... في هاذ الحلقة، غادي نتناول “الدولة المغراوية” و”دولة بني يفرن” الزناتيتين، للي حتى هوما مشاو على نفس المنوال في إدراج المغرب ضمن العالم السني المالكي... دولة “بني يفرن” أو مملكة “تادلة/سلا”... “بني يفرن” من قبائل زناتة، دائما كانوا من أشد المعارضين للخلافة الفاطمية الشيعية الإسماعيلية...من بعد فشل الثورة للي قادها الزعيم ديالهوم “أبو يزيد” في الشرق الشمالي ديال المغرب الحالي، اضطرو أنهوم يهاجرو لتلمسان ويكوونو دولة منساجمة معا المذهب العقائدي ديالهوم وللي كان بالطبع مذهب “خارجي صفري”، وداروا ليهوم في تلمسان “مملكة صفرية” قائمة الذات... في سنة 954 ميلادية، الزعيم ديالهوم الثاني “يعلى بن محمد بن صالح” اعقد اتفاقية حسن الجوار معا “الخلافة الأموية” في الأندلس باش يواجه الشيعة في القيروان، وبهاذ الخطوة، مههد الطريق في اتجاه المرور السلس للمذهب “السني المالكي”...ومن بعد قيامو ببعض الحروب والمناوشات معا “الفاطميين الشيعة”، كافؤو الخليفة الأموي الأندلسي بإقطاعات شاسعة في شمال المغرب الحالي، وللي ضافها لإمارة “تلمسان”، وبين عشية وضحاها وجد نفسو حاكم على رقعة لإقليمية شاسعة كاتمتد من شمال المغرب الحالي حتى لمدينة “تلمسان”... ولكن رغم هاذ الولاء للخلافة الأندلسية، بقاو “بني يفرن” كا يلعبو على الحبلين...مرة هاهوما موالين للشيعة التونسية، ومرة خرى هاهوما راجعين للولاء لخليفة قرطبة، غير باش يحافظو على نوع من الاستقلال تجاه القوتين العظميين آنذاك يعني الفاطميين والأمويين !! أمام هاذ التأرجح ديالهوم، ناضو ليهوم “قبائل صنهاجة” ديال تونس، وللي بقاو محافظين على الولاء ديالهوم من اللول، للفاطميين الشيعة، وهجمو عليهوم وخررجوهوم من الجزائر الحالية بقيادة الجينرال “بولوغين بن زيري” سنة 971 ميلادية، ورغموهوم أنهوم يكتافيو بالشمال والغرب ديال المغرب الحالي...ولكن مللي استاقررو في الشمال، ناضو ليهوم مرة خرى “ولاد عمهوم” من قبائل “مغراوة” بنواحي فاس، وجراو عليهوم للسهول الأطلسية فاين غادين يستقرو نهائيا بين مدينة سلا وتادلة، بحيث غادين يكوونو في هاذ الرقعة الإقليمية مملكة “سلا/تادلة”... ولكن للي فيهوم ماهنناهوم ! في سنة 984 ميلادية، مللي الإدريسي “الحسن بن قنون” ناض باش يحيي المملكة ديال جدودو الأدارسة بمساعدة عسكرية “الفاطميين الشيعة” ديال تونس، وضد “قبائل مغراوة” للي كانو رافضين الأدارسة من اللول، انحازو ليه “بني يفرن” وساعدوه...ولكن، الخليفة الأندلسي “المنصور بن أبي عامر” سللط عليه جيش عرمرم بقيادة الجينرال “أسقلاجة” للي عبر المضيق وخنق الثورة ديال “بن قنون” في المهد ديالها...ومن هاذ الحادثة، مابقيناش سمعنا شي حاجة عند المؤرخين دياولنا على “مملكة بني يفرن في سلا/تادلة” !! “دولة مغراوة”... قبائل مغراو حتى هوما من “زناتة”، يعني “أبناء عمومة بني يفرن”، وبطبيعة الحال مضادين معاهوم ! وكتب التاريخ كاتقول لينا أنهوم دازو للمغرب الحالي في القوت للي دازو فيه “بني يفرن”...وكانو من ضمن العسكر ديال القائد الأندلسي “أسقلاجة” مللي قمع ثورة “بن قنون” الإدريسي في سنة 984 ميلادية، وللي عاونوه “بني يفرن” على ثورتو كيف ما شفنا من قبل... وفي القوت للي القائد “أسقلاجة” انتهى من قمع الثائر الإدريسي، دار والي على فاس “حسن بن أحمد بن عبد الودود السلمي” الأندلسي...ولكن مللي تهنات الوقت، رجع هاذ الأخير للأندلس، وتعطاتو الأوامر باش يعيين على ولاية فاس “زيري بن عطية المغراوي” سنة 987 ميلادية، وللي ديما كان كان كايبيين الولاء ديالو للخلافة السنية الأموية في الأندلس... وفي هاذ السنة بالضبط، سلطات “قرطبة” كللفات “زيري بن عطية” باش يخوض حروب ضد صنهاجة الجزائر وتونس الحاليتين والقائد ديالهوم “أبو البهار زيري بن مناد”، وبالفعل نجح في هاذ الحروب، وبسط السلطة ديالو حتى الجزائر الحالية، الشيء للي جعل الخليفة الأموي، أو بالأحرى الحاجب ديالو لأنه كان مازال درري صغير، يثببتو في المنصب ديالو كحاكم على المغرب كولو... عشرة دالسنين من بعد، يعني سنة 997 ميلادية، “زيري بن عطية المغراوي” ثار على الحاجب الوصي على الخليفة الأموي “هشام المؤيد” غير الراشد، واتاهمو بتجاوز سلطاته وبتشويه الخلافة الأموية القرطبية...ثم منع الصلاة باسم “الحاجب”، وخلا الصلاة غير باسم الخليفة “هشام المؤيد”، وجرى على جميع الولاة التابعين لقرطبة للي عربو جميع لمدينة “سبتة”..وهو الأمر للي رفضو الحاجب الأندلسي وسللط عليه الجيش ديالو للي بععدو نحو الجزائر الحالية... من بعد الوفاة ديالو سنة 1001 ميلادية، غادي يرجع الإبن ديالو “المعز بن زيري بن عطية” من جديد للولاء للخلافة الأندلسية، واسترجع بذلك الحكم ديال الوالد ديالو على المغرب...وبقات بذلك “دولة مغراوة” قائمة في المغرب حتى سقطات سنة 1069 ميلادية تحت الضربات ديال يوسف بن تاشفين المرابطي للي طلع من الصحراء !! كانت هاذي بعجالة الأحداث التاريخية كيف ماجات في كتب “التأريخ” منذ كتبات عبد الواحد المراكشي وابن عذاري المراكشي وابن أبي زرع، وحتى ابن خلدون... الآن لابد ما نحاول نقوم بتفكيك هاذ العلاقات السياسية بين “الدول المغربية” المتعاقبة إلى دخول المرابطين للمغرب، ونشوف آشنو هي الأسباب للي كانت كاتدفع هاذ الدولة أو تلك، للانحياز لهاذ مركز الخلافة أو ذاك...بعبارة أخرى، آشنو هي “القواعد” للي كانت كاتحسم في علاقات الولاء الإديولوجي لمراكز الخلافة من طرف الحكام المغاربة آنذاك؟؟ 
تنفرد بنشرها “كود”: سلسلة “كيفاش السلاطين ديال المغرب كايشوفو “ريوسهوم” وكايشوفو السلطة ديالهوم وكايحميوها؟ !” الحلقة 7: بني يفرن ومغراوة